
REPUBLIKA HRVATSKA
DUBROVAČKO-NERETVANSKA ŽUPANIJA
OPĆINA ŽUPA DUBROVAČKA
O p ć i n s k o  v i j e ć e


P R I J E D L O G 


Na temelju članka 20. Zakona o kulturnim vijećima i financiranju javnih potreba u kulturi („Narodne novine“, broj 83/22), članka 34. Statuta Općine Župa dubrovačka („Službeni glasnik Općine Župa dubrovačka“, broj 8/09, 6/13, 3/18, 4/20, 6/20 – pročišćeni tekst, 5/21 i 9/21 – pročišćeni tekst), Općinsko vijeće Općine Župa dubrovačka na __ sjednici, održanoj 5. listopada 2026. godine, donijelo je:
P R A V I L N I K
o postupku donošenja Programa javnih potreba u kulturi Općine Župa dubrovačka

I. OPĆA ODREDBA
Članak 1.
Ovim Pravilnikom uređuju se rokovi, kriteriji i postupak izrade i donošenja Programa javnih potreba u kulturi Općine Župa dubrovačka (u daljnjem tekstu: Program), za koji se sredstva osiguravaju u Proračunu Općine Župa dubrovačka (u daljnjem tekstu: Općina), kao i način praćenja korištenja dodijeljenih sredstava, sukladno Zakonu o kulturnim vijećima i financiranju javnih potreba u kulturi (u daljnjem tekstu: Zakon) i drugim važećim propisima.
Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.
II. POSTUPAK PODNOŠENJA PRIJAVA ZA PROGRAME
Članak 2.
Utvrđivanje kulturnih programa i projekata od interesa za Općinu, njihovo uvrštavanje u Program i dodjela financijskih sredstava provodi se putem javnog poziva za predlaganje javnih potreba u kulturi (u daljnjem tekstu: Poziv).
Poziv raspisuje Jedinstveni upravni odjel Općine Župa dubrovačka, putem Odsjeka za društvene djelatnosti i kulturu (u daljnjem tekstu: Odjel).
Članak 3.
Poziv se objavljuje na službenim mrežnim stranicama Općine najkasnije do 6. listopada za sljedeću proračunsku godinu i otvoren je najmanje 30 dana od dana javne objave.
Pozivom se definiraju područja javnih potreba u kulturi, prioriteti i ciljevi, postupak dodjele financijskih sredstava, uvjeti i kriteriji za dodjelu, način prijave, rokovi, objava rezultata, prigovori, ugovaranje, korištenje i izvještavanje te praćenje korištenja sredstava.
Članak 4.
Na Poziv se mogu prijaviti programi i projekti iz područja muzejske i galerijske djelatnosti, dramske i plesne umjetnosti i drugih izvedbenih umjetnosti, glazbe i glazbeno-scenskog stvaralaštva, književnosti i nakladništva, vizualnih umjetnosti, dizajna i arhitekture, kulturno-umjetničkog amaterizma, filmske i audiovizualne kulture, novih umjetničkih i kulturnih praksi i digitalne umjetnosti, zaštite i očuvanja kulturne baštine, nematerijalne i tradicijske kulture, kulture mladih, edukativnih programa i razvoja publike, međunarodne kulturne suradnje i mobilnosti, dostupnosti i sudjelovanja u kulturi, kulturne raznolikosti i uključivosti, kulturnih i kreativnih industrija, digitalizacije, kulturnih manifestacija i festivalskih programa, zajedničkih programa te drugih programa i projekata od interesa za Općinu.
Najviši iznos sufinanciranja po navedenim područjima utvrđuje se javnim pozivom, u okviru sredstava planiranih proračunom Općine Župa dubrovačka za javne potrebe u kulturi.
Članak 5.
Javni poziv sadrži najmanje:
tekst javnog poziva;
obrazac za prijavu programa ili projekta;
obrazac izjave o nepostojanju dvostrukog financiranja istog troška;
obrazac za izvještavanje o provedbi programa ili projekta;
najviši iznos sredstava koji se može odobriti za pojedini program ili projekt
drugu dokumentaciju i obrasce potrebne za provedbu Poziva.
Članak 6.
Pravo podnošenja prijave imaju samostalni umjetnici, umjetničke organizacije, ustanove u kulturi, udruge te druge pravne i fizičke osobe koje ispunjavaju uvjete Poziva i važećih propisa.
Pravne osobe moraju biti registrirane za obavljanje djelatnosti koja je predmet prijave.
Prijavitelj mora omogućiti kontrolu i nadzor nad provedbom programa ili projekta i namjenskim korištenjem sredstava.
Prijavitelj koji je ranije koristio sredstva Općine mora imati dostavljeno i prihvaćeno izvješće o namjenskom korištenju sredstava, osim ako je Pozivom ili propisom drukčije određeno.
Pozivom se mogu propisati dodatni uvjeti.
Članak 7.
Prijave se podnose na propisanim obrascima, u pisanom ili elektroničkom obliku ako je tako određeno Pozivom, na hrvatskom jeziku i latiničnom pismu.
Pojedini prijavitelj može prijaviti najviše tri programa i/ili projekta, osim ako je Pozivom drukčije određeno.
Prijava obvezno sadrži:
potpuno ispunjen obrazac prijave;
detaljan opis programa ili projekta;
financijski plan odnosno specificirani troškovnik;
opis dosadašnje djelatnosti i reference prijavitelja;
izjavu o nepostojanju dvostrukog financiranja istog troška;
drugu dokumentaciju određenu Pozivom.
Članak 8.
Administrativno-tehničke i druge stručne poslove u vezi s raspisivanjem i objavom Poziva, otvaranjem prijava i provjerom formalnih uvjeta provodi Povjerenstvo koje odlukom imenuje općinski načelnik.
Za članove Povjerenstva u pravilu se imenuju službenici Odjela. Članovi Povjerenstva nemaju pravo na naknadu.
Povjerenstvo utvrđuje pravodobnost, potpunost i prihvatljivost prijava te utvrđuje popis prijava koje se upućuju Kulturnom vijeću.
Članak 9.
Nepravodobne i prijave koje ne ispunjavaju formalne uvjete neće se razmatrati.
Ako se radi o manjim nedostacima koji ne utječu na sadržaj i kvalitetu prijave, može se zatražiti dopuna u ostavljenom roku.
Prijavitelj čija je prijava odbijena zbog neispunjavanja formalnih uvjeta ima pravo podnijeti pisani prigovor Odjelu u roku od osam dana od dana dostave obavijesti.
III. POSTUPAK IZRADE I DONOŠENJA PROGRAMA
Članak 10.
Stručno vrednovanje i ocjenjivanje programa i projekata koji ispunjavaju formalne uvjete provodi Kulturno vijeće Općine Župa dubrovačka osnovano sukladno Zakonu i Odluci o osnivanju Kulturnog vijeća.
Kulturno vijeće primjenjuje kriterije vrednovanja i način bodovanja objavljene u Pozivu. Kriteriji moraju biti unaprijed određeni i javno dostupni te najmanje sadržavati odnos vrijednosti programa odnosno projekta u odnosu na društvenu korist.
Kulturno vijeće dostavlja davatelju financijskih sredstava prijedlog s popisom programa i projekata i predloženim iznosom financijske potpore.
Članak 11.
Član Kulturnog vijeća dužan je izuzeti se iz raspravljanja i odlučivanja u slučajevima sukoba interesa propisanim Zakonom.
Svi članovi Kulturnog vijeća potpisuju izjavu o nepristranosti i povjerljivosti te izjavu o nepostojanju sukoba interesa.
Članak 12.
Kulturno vijeće obavlja zadaće propisane Zakonom, Odlukom o osnivanju Kulturnog vijeća i drugim aktima Općine, a osobito stručno vrednuje i ocjenjuje programe i projekte, predlaže kriterije vrednovanja, daje mišljenja i prijedloge vezane uz lokalnu kulturnu politiku te razmatra mjere za poticanje kulturnog i umjetničkog stvaralaštva, kulturnog amaterizma, dostupnosti, uključivosti i kulturne raznolikosti.
Članak 13.
Pri stručnom ocjenjivanju Kulturno vijeće primjenjuje kriterije i način bodovanja objavljene u Pozivu. Kriteriji mogu obuhvatiti kvalitetu i sadržajnu vrijednost programa, relevantnost za lokalnu zajednicu, izvedivost, kapacitete prijavitelja, dosadašnje rezultate, financijsku opravdanost, vlastite i druge izvore financiranja, dostupnost građanima, uključivanje djece i mladih, razvoj publike, suradnju i druge okolnosti utvrđene Pozivom.
Članak 14.
Na temelju prijedloga Kulturnog vijeća Odjel izrađuje prijedlog Programa s planom raspodjele sredstava, u skladu s proračunskim mogućnostima Općine.
Članak 15.
Konačni prijedlog Programa utvrđuje općinski načelnik i prosljeđuje Općinskom vijeću na donošenje.
Program se objavljuje u Službenom glasniku Općine Župa dubrovačka i na službenim mrežnim stranicama Općine.
Članak 16.
Iznimno, financijska sredstva mogu se dodijeliti izravno bez objave Poziva kada zbog žurnosti djelovanja nije moguće provesti postupak putem Poziva, a žurnost je uzrokovana događajem koji se nije mogao predvidjeti u programu rada prijavitelja.
Ukupan iznos sredstava ne smije prelaziti 5 % cjelokupnog iznosa namijenjenog za financiranje programa i projekata u toj godini putem Poziva, osim u slučajevima propisanim Zakonom.
Odluka o izravnoj dodjeli objavljuje se na službenim mrežnim stranicama Općine.

Članak 17.
Prigovor na odluku o dodjeli financijskih sredstava podnosi se u roku od osam dana od dana dostave odluke.
Odluka se dostavlja javnom objavom na službenim mrežnim stranicama Općine, a dostava se smatra obavljenom istekom osmoga dana od dana javne objave.
Prigovor ne odgađa izvršenje Programa.
O prigovoru se odlučuje u roku od 30 dana od dana podnošenja.
Odluka o dodjeli financijskih sredstava je akt poslovanja i ne vodi se kao upravni postupak.
IV. UGOVARANJE, PRAĆENJE I KORIŠTENJE DODIJELJENIH SREDSTAVA
Članak 18.
S prijaviteljem kojem su odobrena sredstva sklapa se ugovor o sufinanciranju programa /projekta.
Ugovor obvezno sadrži iznos odobrenih sredstava, rokove isplate te obveze davatelja i korisnika financijskih sredstava, kao i način praćenja provedbe i izvještavanja.
Članak 19.
Sredstva se doznačuju na račun korisnika u rokovima i na način utvrđen ugovorom.
Ako korisnik ne potpiše ugovor u roku utvrđenom ugovorom ili pisanim pozivom, smatrat će se da je odustao od korištenja sredstava, osim ako je drukčije određeno.
Članak 20.
Općina nadzire namjensko trošenje sredstava tijekom i/ili nakon provedbe programa ili projekta.
Korisnik je dužan dostaviti potrebne podatke o provođenju programa ili projekta na obrascu izvješća koji propisuje općinski načelnik te omogućiti druge radnje nadzora.
Izvješće obuhvaća popis svih prihoda te izravnih i neizravnih troškova nastalih tijekom i u svrhu provedbe programa ili projekta.
Članak 21.
Korisnik je dužan dostaviti opisno izvješće o provedbi programa ili projekta i financijsko izvješće s pripadajućom dokumentacijom u rokovima i na način utvrđen ugovorom.
Dostavljeno i prihvaćeno izvješće o namjenskom korištenju ranije dodijeljenih sredstava uvjet je za razmatranje nove prijave, osim ako je Pozivom ili propisom drukčije određeno.
Članak 22.
Općina ima pravo raskinuti ugovor ako je korisnik dostavio lažnu ili netočnu dokumentaciju zbog koje mu sredstva ne bi mogla biti dodijeljena, ako ne ispunjava ugovorne obveze niti nakon pisane opomene, ako ne dostavlja izvješća ili onemogućava nadzor.
U slučaju raskida korisnik je dužan vratiti isplaćena sredstva uvećana za zakonske zatezne kamate, sukladno Zakonu i ugovoru.
V. TRANSPARENTNOST I IZVJEŠTAVANJE
Članak 23.
Podaci o Pozivu, donesenim aktima, odobrenim programima i dodijeljenim sredstvima objavljuju se u opsegu i na način propisan važećim propisima.
Osobni podaci obrađuju se i objavljuju u skladu s propisima o zaštiti osobnih podataka.
Članak 24.
Općina dostavlja ministarstvu nadležnom za kulturu izvještaj o realizaciji financiranja javnih potreba u kulturi za prethodnu godinu u roku i na obrascu propisanom Zakonom i podzakonskim propisom.
VI. PRIJELAZNE I ZAVRŠNE ODREDBE
Članak 25.
Postupci dodjele financijskih sredstava započeti prije stupanja na snagu ovoga Pravilnika dovršit će se prema odredbama Pravilnika koji je bio na snazi u vrijeme pokretanja postupka, osim ako je to protivno prisilnim odredbama važećih propisa.
Članak 26.
Stupanjem na snagu ovoga Pravilnika prestaje važiti Pravilnik o uvjetima i postupku donošenja Programa javnih potreba u kulturi Općine Župa dubrovačka („Službeni glasnik Općine Župa dubrovačka”, broj 27/17).
Članak 27.
Ovaj Pravilnik stupa na snagu prvog dana od dana objave u „Službenom glasniku Općine Župa dubrovačka”.

